23 December 2015
ອົງການພຸດທະສາສະໜາສຳພັນຫວຽດນາມສະໜັບສະໜູນທຶນ1 ແສນໂດລາສ້າງໂຮງຮຽນສົງຂອງລາວ
ໃນໂອກາດເດີນທາງມາຢ້ຽມຢາມ ແລະ ຮ່ວມພິທີຊາປະນາກິດສົບພະອາຈານມະຫາຜ່ອງສະມາເລີກອະດີດປະທານສູນກາງອົງການພຸດທະສາສະໜາສຳພັນລາວອົງທີ 4 ຂອງຄະນະຜູ້ແທນຂັ້ນສູງສູນກາງອົງການພຸດທະສາສະໜາສຳພັນຫວຽດນາມນຳໂດຍພະອາຈານທິກທຽນເຍິນປະທານສະພາບໍລິຫານອົງການພຸດທະສາສະໜາສຳພັນຫວຽດນາມ ໄດ້ສະໜັບສະໜູນເງິນສົດຈຳນວນ 1 ແສນໂດລາສະຫະລັດຫລືປະມານ 800 ກວ່າລ້ານກີບ ໃຫ້ແກ່ອົງການພຸດທະສາສະໜາສຳພັນລາວນຳໃຊ້ເຂົ້າໃນການກໍ່ສ້າງ ແລະຂະຫຍາຍໂຮງຮຽນສົງ ເຊິ່ງພິທີມອບ-ຮັບໄດ້ມີຂຶ້ນໃນວັນທີ 21 ທັນວານີ້ທີ່ນະຄອນຫລວງວຽງຈັນລະຫວ່າງພະອາຈານທິກທຽນເຍິນ ແລະພະອາຈານ ໂງ່ນດຳລົງບຸນປະທານສູນກາງອົງການພຸດທະສາສະໜາສຳພັນລາວ.
ໃນໂອກາດນີ້ກໍມີການພົບປະສອງຝ່າຍ ເພື່ອແນໃສ່ເພີ່ມທະວີການພົວພັນ, ຮ່ວມມືຊ່ວຍເຫລືອດເຊິ່ງກັນ ແລະກັນລະຫວ່າງພຸດທະສາສະໜາສອງປະເທດລາວ-ຫວຽດນາມ ໃຫ້ນັບມື້ແໜ້ນແຟ້ນຍິ່ງຂຶ້ນ, ພ້ອມກັນປະກອບສ່ວນເຂົ້າໃນພາລະກິດປົກປັກຮັກສາ ແລະສ້າງສາພັດທະນາປະເທດຊາດໃຫ້ນັບມື້ຈະເລີນຮຸ່ງເຮືອງ, ປະກອບສ່ວນເຂົ້າໃນການເພີ່ມພູນຄູນສ້າງສາຍພົວພັນຮ່ວມມືແບບພິເສດ ແລະ ຮອບດ້ານລະຫວ່າງສອງປະເທດລາວ-ຫວຽດນາມ ໃຫ້ໝັ້ນຄົງທະນົງແກ່ນຊົ່ວກາລະນານ.
Subscribe to: Post Comments (Atom)